APSTIPRINĀTI

 ar Tukuma novada Domes 29.01.2015.

 lēmumu (prot.Nr.1, 3.§.)

**SAISTOŠIE NOTEIKUMI**

Tukumā

**2015. gada 29.janvārī Nr.1**

(prot.Nr.1, 3.§.)

**Par Tukuma novada pašvaldības 2015.gada**

**pamatbudžetu un speciālo budžetu**

Izdoti saskaņā ar likuma "[Par pašvaldībām](http://m.likumi.lv/doc.php?id=57255)" 21.panta pirmās daļas 2.punktu un likumu ["Par pašvaldību budžetiem"](http://m.likumi.lv/doc.php?id=34703)

1. Tukuma novada pašvaldības 2015.gada pamatbudžeta ieņēmumi ir **28 662 125 *euro***un izdevumi **29 823 171 *euro***, naudas līdzekļu atlikums gada sākumā – **2 170 418 *euro***, atmaksājamie aizņēmumi **1 626 394 *euro***, naudas līdzekļu atlikums gada beigās **131 686 *euro*** (1.pielikums).

2. Līdzekļu apjoms izdevumiem neparedzētiem gadījumiem 423 261 ***euro***,t. sk.:

2.1. 273 261 *euro* rezerves fonds;

2.2. 150 000 *euro* rezerves fonds projektu īstenošanai.

3. Tukuma novada pašvaldības 2015.gada budžeta maksas pakalpojumu ieņēmumi – **879 425*****euro*** un izdevumi - **1 128 468 *euro***(2.pielikums), t.sk. Tukuma novada Domes administrācijas 2015.gada budžeta maksas pakalpojumu ieņēmumi –**144 370 *euro*** un izdevumi – **240 581** ***euro*** (3.pielikums).

4. Tukuma novada pašvaldības 2015.gada speciālā budžeta ieņēmumi –**800 345 *euro*** un izdevumi – **1 063 961 *euro*** (4.pielikums), naudas līdzekļu atlikums gada sākumā – **263 616 *euro***.

5. Tukuma novada pašvaldības 2015.gada ziedojumu un dāvinājumu ieņēmumi –**24 000 *euro*** un izdevumi – **40 777 *euro*** (5.pielikums), naudas līdzekļu atlikums gada sākumā – **16 777 *euro***.

6. Saņemto aizņēmumu neatmaksātā pamatsumma, kurai nav iestājies atmaksas termiņš uz 01.01.2015. – **24 194 252** ***euro*** un sniegto galvojumu atmaksājamo pamatsummu apjoms uz 01.01.2015. – **6 720 247** ***euro***.

7. Plānotie ilgtermiņa aizņēmumi no Valsts kases projektu īstenošanai par summu – **2 448 000 *euro*** (6.pielikums).

 8. Pašvaldības mērķmaksājumi pašvaldību pasākumiem (7.pielikums).

 9. Pašvaldības jaunās iniciatīvas pasākumiem (8.pielikums), Finanšu nodaļai plānot pie pašvaldības budžeta ieņēmumu palielināšanās pirms izdevumiem pašvaldību prioritāšu veikšanai.

10. Valsts budžeta transferti ieņēmumi (9.pielikums).

 11. Saskaņā ar Tukuma novada Domes 23.12.2009. noteikumiem Nr.23 (prot.Nr.12,8.§.) „Par valsts budžeta autoceļu fonda finanšu līdzekļu izlietošanas kārtību ielu un ceļu uzturēšanai Tukuma novadā”, noteikt, ka 2015. gadā kārtā autoceļu mērķdotācijas rezerves fonds novadā ir 13 503 *euro.*

12. Par naudas līdzekļu izlietojumu un iepirkumu procedūru veikšanu atbilstoši Domē apstiprinātajam izdevumu plānam ir atbildīgi Domes nodaļu vadītāji. Nodaļu vadītāji ir atbildīgi par budžeta līdzekļu efektīvu un racionālu izlietojumu. Izdevumi pēc naudas plūsmas nedrīkst pārsniegt plānotos pašvaldības budžeta izdevumus atbilstoši ekonomiskajām kategorijām.

13. Tukuma novada pašvaldības budžeta finansēto līgumdarba samaksai avansa maksājums nedrīkst pārsniegt 20% no līguma summas, izņēmumu gadījumus saskaņojot ar pašvaldības izpilddirektoru.

14. Saimniecības un uzņēmējdarbības veicināšanas komiteja, Izglītības, kultūras un sporta komiteja un Sociālo un veselības jautājumu komiteja un Teritoriālās attīstības komiteja veic pārraudzību par līdzekļu izlietošanu attiecīgajā sfērā, gatavo priekšlikumus par izmaiņām pasākumu plānā.

15. Finanšu komiteja veic pārraudzību par visu budžeta līdzekļu izlietošanu, gatavo priekšlikumus par izmaiņām budžetā un par citu Domes komiteju iesniegumiem (atzinumiem), apstiprina līdzekļu izlietošanas kārtību, izmaiņas pasākumu plānos.

16. Naudas līdzekļi - izdevumi neparedzētiem gadījumiem izmantojami atbilstoši Domes lēmumam.

17. No Tukuma novada budžeta finansējamo iestāžu vadītāji ir atbildīgi par iestādēm piešķirto līdzekļu izmantošanu atbilstīgi apstiprinātajām tāmēm. Iestādes vadītāji ir atbildīgi par budžeta līdzekļu efektīvu un racionālu izlietojumu. Izdevumi pēc naudas plūsmas nedrīkst pārsniegt plānotos pašvaldības budžeta izdevumus atbilstoši ekonomiskajām kategorijām.

Tukuma novada no pašvaldības budžeta finansēto 36 iestāžu tāmes (10.pielikums).

18. No pašvaldības budžeta plānotie asignējumi budžeta iestādēm piešķirami proporcionāli pēc pašvaldības budžeta faktiskajiem ieņēmumiem un iestāžu vadītāju pieprasījuma par plānotajiem izdevumiem divām nedēļām.

19. Tukuma novada pašvaldības budžeta finansētajās institūcijās saņemtie un sniegtie pakalpojumi tiek uzskaitīti un regulēti ar ikmēneša (ceturkšņa) asignējumu samazinājuma (palielinājuma) finanšu instrumentu.

 20. Tukuma novada pašvaldība galvojumu studiju un studējošā kredītiem izsniedz līdz 50 000 *euro*.

21. Domes vai Finanšu komitejas sēžu starplaikos neatliekamās izmaiņas valdības funkciju klasifikācijas kodos un budžeta izdevumu ekonomiskās klasifikācijas kodos nosaka Domes priekšsēdētājs ar rīkojumu, izmaiņas apstiprinot nākamajā Domes sēdē.

22. Saistošie noteikumi stājas spēkā 2015.gada 1.janvārī.

Domes priekšsēdētājs Ē.Lukmans

 Pielikums

 Tukuma novada domes 29.01.2015.

 lēmumam (prot.Nr.1, 3.§.)

**Tukuma novada pašvaldības 2015.gada budžeta paskaidrojuma raksts**

*1. Novada ekonomiskā un sociālā situācija, pašvaldības uzdevumi saimnieciskajā gadā un trijos turpmākajos.*

 Tukuma novada pašvaldības 2015.gada budžets izstrādāts, ievērojot likumā „Par pašvaldību budžetiem”, likumā „Par pašvaldībām”, likumā „Par budžetu un finanšu vadību”, likumā „Par valsts budžetu 2015.gadam”, kā arī nodokļu likumos, Ministru kabineta noteikumos un citos normatīvajos aktos paredzētās prasības. Budžets ir izstrādāts *euro.*

Deputātu vērtējumam ir iesniegts sabalansēts 2015.gada Tukuma novada pašvaldības budžets. Tas ir dokuments, kurš atspoguļo pašvaldības politiku un prioritātes skaitliskā izteiksmē. Tukuma novada pašvaldības 2015.gada budžeta ieņēmumu noteikšanas pamatprincipi paredz piesardzīgu vērtējumu par ekonomiskās situācijas attīstību. Tukuma novada pašvaldības budžets sastāv no pamatbudžeta, speciālā budžeta un ziedojumu budžeta. Speciālo budžetu veido Autoceļa fonda ieņēmumu un dabas resursa nodokļa ieņēmumi (pašvaldības daļa).

2015.gadā novada infrastruktūras un ekonomiskā attīstība ir plānota, īstenojot Eiropas Savienības finansētos projektus, kā arī nosakot budžetā finansējumu mērķmaksājumiem un noteiktu objektu rekonstrukcijai un būvniecībai ar budžeta un aizņēmuma līdzekļiem.

 **Tukuma novada pašvaldības pamatbudžets**

**1. Ieņēmumi**

 Tukuma novada pašvaldības 2015.gada ieņēmi ir plānoti 28 662 125 *euro*. Plānotie ieņēmumi ir par 3.1% vairāk kā 2014.gadā sākotnēji plānotie (27 797 416 *euro*). Pašvaldības pamatbudžetu ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, valsts mērķdotācijas un citu budžetu transferti.

Nodokļu ieņēmumi ir galvenais pašvaldības ieņēmumu avots. Lielākais īpatsvars nodokļu ieņēmumos ir iedzīvotāju ienākuma nodoklis 13 829 771 *euro* (48%), salīdzinājumā ar 2014.gadu pieaugums ir 5.9% (764696). Iedzīvotāju ienākuma nodokļa prognoze ir noteikta, ka pašvaldību īpatsvars iedzīvotāju ienākuma nodokļa sadalē netiek mainīts salīdzinājumā ar 2014.gadu – 80% pašvaldību budžetos un 20% valsts budžetā. Saskaņā ar nekustamā īpašuma nodokļa prognozi pašvaldības budžeta īpašuma nodokļa ieņēmumi pieaugs par 5 % (77241 *euro*). Šī nodokļa ieņēmumu prognozi 2015.gadā noteiktais iekasējamības koeficients ir 80%. Parādus par nekustamā īpašuma nodokli tiek plānots iekasēt 60% (125 000 *euro*) no aprēķinātā parāda. Azartspēļu nodoklis plānots 97000 *euro* apmērā, samazinājums pret 2014.gada sākotnējo plānu 1 % (9715 *euro)*.

Nenodokļu ieņēmumus 2015.gadā plānots iekasēt 305 150 *euro* apmērā. Šos ieņēmumus veido procentu ieņēmumi no kontu atlikumiem, valsts un pašvaldību nodevas, naudas sodu un sankcijas, kā arī ieņēmumi no īpašumu pārdošanas. Salīdzinājumā ar 2014.gadu šeit ir plānots ieņēmumu pieaugums par 27 120 *euro*, jo tiek plānots atsavināt pašvaldības īpašumus (cirsmas, zemi).

Ieņēmumi no maksas pakalpojumiem un citi pašu ieņēmumi plānoti 879 425 *euro*. Salīdzinājumā ar 2014. gadu maksas pakalpojumi un citi pašu ieņēmumi ir samazinājušies par 132 769 *euro*, jo 2015. gadā netiek plānoti ieņēmumi no īres un komunālo pakalpojumu maksām no Slampes un Džūkstes pagastu pārvaldes, jo pārvaldes komunālā apsaimniekošana nodota SIA “Komunālserviss Tilde” pārvaldībā.

 Valsts budžeta transferti – mērķdotācijas un dotācijas 2015. gadā plānotas 11 521 529 (40 % no ieņēmumiem). Transferti plānoti par 1.1% vairāk (122 897 *euro*). Valsts budžeta transfertu apjoms 2015.gadā ir plānots, ņemot vērā 2015.gada valsts budžetā paredzēto finansējumu, spēkā esošos normatīvos aktus (Ministru kabineta 2012.gada 18.decembra noteikumi Nr.942 „Kārtība, kādā piešķir un finansē asistenta pakalpojumu pašvaldībā”, Ministru kabineta 2012.gada 25.septembra noteikumi Nr.670 „Kārtība, kādā pašvaldībām tiek aprēķināta un sadalīta valsts budžeta mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām”, noslēgtos līgumus par Eiropas Savienības fondu apguvi. Pašvaldību budžeta transferta ieņēmumi ir plānoti par savstarpējiem norēķiniem par izglītības (367 650 *euro*), kultūras, sporta, kultūras un tūrisma un aprūpes funkciju nodrošināšanas pakalpojumiem (47 981 *euro)*.

Pamatbudžeta ieņēmumu struktūra attēlā Nr.1

Kopējie ieņēmumi 28 662 125 *euro*

**2. Izdevumi**

Tukuma novada pašvaldības 2015. gada pamatbudžeta kopējie izdevumi ir plānoti 29 823 171 *euro.* Salīdzinājumā ar 2014.gadu samazinājums ir 16 995 *euro*. Visi pašvaldības plānotie izdevumi pēc savas ekonomiskās būtības iedalīti deviņās funkcionālajās kategorijās, to sadalījums attēlā nr.2. Lielākais izdevumu īpatsvars budžetā ir atbalsts izglītībai 51%, kultūrai un sportam 12% un sociālajai palīdzībai un pakalpojumiem 9%. Visām pašvaldības iestādēm, plānojot 2015. gada izdevumus, bija jāievēro vienādi nosacījumi – budžeta izdevumi kā 2014. gada sākotnējais plāns ar plānoto izdevumu pieaugumu līdz 5%, tam jābūt pamatotam ar skaitļiem (atvērta jauna iestāde, mainījušies tarifi komunālajiem pakalpojumiem u.c.), plānotie kapitālie remontu un pamatlīdzekļu iegāde netiek plānota, bet tiek iekļauta prioritāšu sarakstā. Izņemot gadījumus, ja ir avārijas situācija, un var tikt traucēta iestādes darbība. Tāpat otro gadu tika visām iestādēm noteikti vienādi budžeta sagatavošanas kritēriji un aprēķini, lai būtu vienlīdzīgi budžeta bāzes dati.

Pamatbudžeta izdevumu struktūra attēlā Nr.2

Kopējie izdevumi 29 823 171 *euro*

2.1. Pārvaldes izdevumi. Saskaņā ar LR likumu „Par pašvaldībām” un atbilstoši Tukuma novada Domes nolikumam, pašvaldības iedzīvotāju pārstāvību nodrošina pašvaldības lēmējorgāns – dome, ko veido ievēlēti deputāti, savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina pašvaldības administrācija. Kopējie izdevumi 2015. gadā ir 2 579 696, kas ir par 23% lielāki nekā 2014. gadā (477 485 *euro*). Tas saistīts ar IT tehnoloģiju attīstību novadā, kam plānots ir 217 845 *euro* un autoparka atjaunošanu novadā un darbinieku veselības apdrošināšanas polišu iegādei un atlīdzības pieaugumam vidēji par 4,5 %.

2.2. Parāda maksājumi (kredītu apkalpošana un procentu izdevumi) ir plānoti 188 191 *euro*, kas ir par 289 173 *euro* mazāk salīdzinājumā ar 2014.gadu, jo ir samazinājušās procentu likmes un aizņēmumu pamatsummas, jo saņemts Eiropas Savienības fondu finansējuma atmaksa aizņēmuma segšanai.

2.3. Sabiedriskā kārtība un drošība. Atbilstoši iedalījumam funkcionālajās kategorijās šos izdevumus veido pašvaldības policijas uzturēšana, videonovērošanas sistēmas apkalpošana un sabiedriskās pludmales Melnezers uzturēšana. Salīdzinājumā ar 2013.gadu izdevumi ir palielinājušies par 7% (23 232 *euro*), jo ir plānota Pašvaldības policijā jaunas automašīnas iegāde un jaunas videonovērošanas kameru izbūve un atalgojuma pieaugumam vidēji par 4,5%.

2.4. Ekonomiskā darbība. Šīs sadaļas izdevumus veido ekonomiskās darbības atbalstam, tūrisma attīstībai novadā (Tūrisma informācijas centrs), pilsētas un novada infrastruktūras sakārtošanai (ielas, ceļi, tilti, veloceliņi). Plānotie izdevumi 1 029 079 *euro*. Lielākie plānotie darbi Stacijas ielas rekonstrukcija, trotuāru bruģēšana pilsētā, Dzelzceļa stacijas Tukums I fasādes sakārtošana, pagastos grantēto ceļu seguma atjaunošana u.c. Jauns pasākums ir uzņēmējdarbības atbalsta veicinošie pasākumi novadā. Samazinājums ir par 60 % (1 539 580 *euro)*, jo 2015.gadā netiek plānoti darbi, kuri saistīti ar ES fondu finansējumu.

2.5. Vides aizsardzība. Plānotie līdzekļi 392 133 *euro* Finansējums paredzēts – ielu, laukumu, parku un citu teritoriju tīrīšanai, atkritumu savākšanai, notekūdeņu apsaimniekošanai, ūdens un kanalizācijas pieslēgumu izbūvei.

2.6. Pašvaldību teritoriju un mājokļu apsaimniekošanai plānoti līdzekļi 3 247 854 *euro*. Šīs sadaļas izdevumi ir dzīvojamo un nedzīvojamo ēku apsaimniekošana un uzturēšana, apgaismošanas izdevumi, teritorijas uzturēšanas izdevumi (stādījumi, ziedi, pilsētas un pagastu dekorēšana, kāpņu, soliņu remonti utt.). Nozīmīgākais projekts ir Lielās ielas parka rekonstrukcija, lai 2015. gadā tās tiktu atvērts novada iedzīvotājiem. Pieaugums plānots par 45% (1 012 183 *euro).*

2.7. Veselības aprūpes atbalstam ieplānoti 52 099 *euro*. Izdevumi plānoti pagastu feldšerpunktu uzturēšanai. Šeit ir plānoti arī jauni pasākumi veselības veicināšanai pašvaldībā – veselības stratēģijas izstrāde, veselību veicinošie pasākumi skolās un pirmsskolas izglītības iestādēs. Tāpat ir plānots ieguldījums SIA „Tukuma slimnīca” pamatkapitālā līdz 234 000 *euro* datortomogrāfa iegādei no aizņēmuma līdzekļiem.

2.8. Atpūta, kultūra un atbalsts biedrībām un nodibinājumiem. Plānoti līdzekļi 3 584 615 *euro*. Samazinājums ir par 184 856 *euro.* Atbalsts novada biedrībām un nodibinājumiem plānoti 91 238 *euro.*

2.9. Izglītība. Proporcionāli vislielākais finansējums ir izglītībai 15 317 517 (tai skaitā maksas pakalpojumi – 400 633 *euro*, valsts mērķdotācijas – 7 685 729 *euro* Palielinājums kopumā par 5,91 % (854 365 *euro).* Tāpat ir plānots pašvaldības līdzfinansējums skolēnu ēdināšanai skolās, līdzfinansējums skolēnu ceļa izdevumu segšanai, lai apmeklētu skolu. Tāpat arī šogad tiek saglabāts atbalsts privātajai pirmsskolas izglītības iestādei „Ķipars” un auklīšu pakalpojumu izdevumu līdzfinansējuma segšanai (86 *euro*). Pieaugums ir saistīts arī ar jaunu iestāžu un ēku atvēršanu – PII “Lotte”, piebūve Tukuma E.Birznieka-Upīša 1.pamatskolā, kā arī ar minimālās darba algas pieaugumu no 320 *euro* uz 360 *euro* kas ir 199 198 *euro.* 2015.gadā ir plānots izbūvēt stadionu un sporta zāli pie 3.pamatskolas ar aizņēmuma līdzekļiem (2 000 000 *euro*).

2.10. Sociālā palīdzība un sociālie pakalpojumi. Plānotie līdzekļi 2015.gadā ir 2 620 778 *euro*, kas ir par 8 % vairāk nekā 2014.gadā (198 220 *euro*). Pieaugums ir plānots ar sociālo pakalpojumu struktūrvienību (Invalīdu dienas centrs “Saime” un Bērnu dienas centra “Saimīte”) pārcelšanos uz jaunām telpām Dārzniecības ielā 2A, Tukumā, un jaunu pakalpojumu nodrošināšanu Sēmes kopienu centrā un sociālo grupu dzīvokļu izveide Irlavā “ Mežrozītēs”.

**Speciālais budžets**

Tukuma novada pašvaldības speciālo budžetu veido Dabas resursu nodoklis un Autoceļa fonda ieņēmumi. Kopējie ieņēmumi ir 800 345 *euro*, izdevumi 1 063 961 *euro*, atlikums uz 01.01.2015. ir 263 616 *euro*. Speciālā budžeta ieņēmumi un izdevumi novadā tiek plānoti centralizēti. Dabas resursa nodokļa ieņēmumi tiek plānoti lietus ūdeņu savākšanai, attīrīšanai, strūklaku apkalpošanai, atkritumu savākšanai, ūdens paraugu analīžu veikšanai, latvāņu pļaušanai un citiem izdevumiem, kuri saistīti ar vides aizsardzību novadā. Plānotais autoceļa fonda ieņēmumu (686 515 *euro*) un atlikuma (197 892 *euro*) sadalījums novadā parādīts 3.attēlā.

3.attēls

2015.gada Tukuma pašvaldības budžeta ieņēmumu un izdevumu daļa ir sagatavota sabalansēta un lielākais atbalsts ir plānots izglītībai, kultūrai, sportam un pašvaldības teritorijas un mājokļu sakārtošanai. Šīs sfēras ir noteiktas par prioritārām šogad. Tāpat galvenais uzsvars novada attīstībai ir plānot un īstenot projektus ar Eiropas Savienības līdzfinansējumu, jo novadā ir nepieciešamas investīcijas infrastruktūrā, izglītības un kultūras iestādēs.

*2. Informācija par izdevumu kopējo apjomu katrā budžeta klasifikācijas kategorijā un finansējuma mērķis parādīti pielikumos (Tukuma novada 2015.gada pamatbudžeta izdevumu finansēšanas plāns, 1.tabula, Tukuma novada 2015.gada speciālā budžeta un ziedojumu un dāvinājumu plāns 2. un 3.tabula).*

*3. Aizņēmumu un galvojumu finansiālās saistības un procentuālā ietekme uz Tukuma novada budžetu 2015.gadā un turpmākajos gados parādītas pielikumā (4.tabula).*

*4. Tukuma novada 2015. un turpmāko gadu prioritātes.*

 Tukuma novada Dome ir noteikusi galvenos Tukuma novada Domes iestāžu 2015.gada un turpmāko gadu prioritātes par kopējo summu 2 456 307 *euro*, atšifrējums pielikumā (5.tabula). Pie budžeta ieņēmumu palielināšanas deputāti ar Domes lēmumu veic budžeta grozījumus par finansējuma piešķiršanu kādai no prioritātēm.

Domes priekšsēdētājs Ē.Lukmans